b'\n_START_ARTICLE_\nOfos\n_START_SECTION_\nLocalitzaci\xc3\xb3\n_START_PARAGRAPH_\nOcupaven un territori entre els actuals estats d\'Arkansas i Mississip\xc3\xad, al baix Yazoo, juntament amb els indis yazoo i koroa. M\xc3\xa9s tard s\'establiren amb els tunica a Louisiana.\n_START_SECTION_\nDemografia\n_START_PARAGRAPH_\nCap al 1700 es creia que el seu poblat tenia 12 cabanes, per\xc3\xb2 la Page du Pratz afirm\xc3\xa0 que el 1758 en tenien 60 i que disposaven de 15 guerrers, que havien baixat a 12 el 1784.\n_START_SECTION_\nHist\xc3\xb2ria\n_START_PARAGRAPH_\nSegons el mapa franc\xc3\xa8s de Jean-Baptiste-Louis Franquelin de 1684 els mosopelea tenien vuit viles, de les quals no se\'n conserva el nom just al nord del riu Ohio, entre els rius Muskingum i Scioto, a l\'actual estat d\'Ohio. Formava part del territori de la cultura del Mississipp\xc3\xad, que s\'estenia al llarg del riu Ohio i els seus afluents. Eren coneguts com a constructors de monticles. _NEWLINE_A mitjans del segle XVII s\'establiren a Ohio junt als quapaw, per\xc3\xb2 cap al 1673, empentats pels iroquesos deixaren el territori al SO de l\'Ohio i cap al 1686 s\'establiren a Cumberland junt als taensa. _NEWLINE_Franquelin not\xc3\xa0 que les viles del mapa eren "destru\xc3\xafdes".  La Salle registr\xc3\xa0 que els ofo o mosopelea eren entre les tribus conquerides pels seneca i altres nacions de la Confederaci\xc3\xb3 Iroquesa en la d\xc3\xa8cada de 1670 durant les Guerres dels Castors. En 1673, Marquette, Joliet, i altres exploradors francesos trobaren que els ofo havien emigrat al baix Mississip\xc3\xad.  _NEWLINE_El 1690 foren visitats pel franc\xc3\xa8s Henri de Tonti, qui els anomen\xc3\xa0 chonque, el 1699 per Iberville, i en el mapa de Coxe (1741) els anomena ouesperie (corrupci\xc3\xb3 de mosopelea). Foren aliats dels natchez, amb qui van viure un temps, i tunica contra els francesos, per\xc3\xb2 quan els yazoo i koroa donaren suport a la revolta natchez, es posaren de part dels francesos com els tunica._NEWLINE_Les guerres del segle XVIII els delmaren. Del 1739 al 1758 s\'establiren vora Fort Rosalie. El 1784 la seva vila  era al marge oest del Mississippi, a vuit milles de Point Coup\xc3\xa9e, i a poc a poc foren absorbits pels tunica. No se\'n va saber res m\xc3\xa9s d\'ells fins que el 1908 en fou trobat el darrer supervivent i parlant de la seva llengua entre els tunica vora Marksville (Louisiana)._NEWLINE_Avui els seus descendents estan inscrits en la tribu reconeguda federalment Tribu \xc3\x8dndia Tunica-Biloxi i tenen una reserva a la Parr\xc3\xb2quia d\'Avoyelles, Louisiana. Parlen angl\xc3\xa8s o franc\xc3\xa8s com a primera llengua.'